
Okozati dinamika és rendszerszintű kockázat hálózatelméleti vizsgálata az IT piaci szektorban

A közelmúlt eseményei (mint például 1997-es ázsiai válság, a 1998-as orosz válság, a „dotcom” buborék, vagy a 2007-ben kezdődő gazdasági világválság) megmutatták, hogy a pénzügyi rendszer alakulása jelentős hatással van világ lakossága nagy részének mindennapjaira. Általánosan elfogadott tény, hogy a gazdasági (és ezen belül a pénzügyi) rendszerek rendkívül összetettek. Az utóbbi években a kutatások középpontjába került a pénzpiacok modellezése és mögöttes struktúrák feltárása közgazdászok, fizikusok és informatikusok körében. Jelentős figyelmet kapott a tőzsdei árfolyamok, piaci indexek és valutaváltási ráták idősorain alapuló, piacok közti korrelációk hálózatelméleti eszközökkel való vizsgálata1,2,3.
Folytatva a hálózatkutatási irányt, munkámban egy új típusú hálózati (gráf alapú) modellt definiáltam az Információ technológia (IT) szektor időbeli, rendszerszintű változásainak vizsgálatára. A világ 215 IT cégének 2000.01.02. és 2013.12.31. közötti napi részvényárfolyamainak logaritmikus skálán vett adataival dolgoztam.  Kiindulva a részvényárfolyamok idősoraiból, egy T időpontban függőségi viszonyokat határozok meg a részvények között a [T-ΔT,T] periódusban (ΔT=12 hónap). Két részvény közti (irányított) kapcsolatot a Wiener-Granger4 kauzalitás segítségével definiálok, ahol a két árfolyam közti statisztikai szignifikanciát az F-statisztikán keresztül adom meg. A számszerűsített függőségi viszonyokból irányított, súlyozott gráfok sorozatát kapjuk, melyek topologikus tulajdonságait, illetve dinamikus változásait elemezve új ökonometriai mértékeket definiálom, melyek prediktív erejét vizsgálom a részvényárfolyam változásokra vonatkozóan. Vizsgálom továbbá az IT szektor, mint komplex rendszer belső struktúrájából fakadó rendszerszintű kockázatokat, válságok kialakulásának lehetőségét.
1Mantegna, R. N. (1999). The European Physical Journal B-Condensed Matter and Complex Systems, 11(1), 193-197.
2Song, D. M., Tumminello, M., Zhou, W. X., & Mantegna, R. N. (2011). Physical Review E, 84(2), 0261
3McDonald, M., Suleman, O., Williams, S., Howison, S., & Johnson, N. F. (2005). Physical Review E, 72(4), 046106.
4Granger, C. W. (1969). Econometrica: Journal of the Econometric Society, 424-438.



